На основу члана 41а став 2. Закона о заштити природе (,,Службени гласник РС”, бр. 36/09, 88/10, 91/10 - исправка, 14/16, 95/18 - др. закон и 71/21) и члана 42. став 1. Закона о Влади („Службени гласник РС”, бр. 55/05, 71/05 - исправка, 101/07, 65/08, 16/11, 68/12 - УС, 72/12, 7/14 - УС, 44/14 и 30/18 - др. закон),

Влада доноси

УРЕДБУ

О ПРОГЛАШЕЊУ СПОМЕНИКА ПРИРОДЕ

„ПРЕБРЕЗА – ПАЛЕОНТОЛОШКИ ЛОКАЛИТЕТ”

Члан 1.

Подручје леве и десне обале Глувог потока, у дужини од 300 m, на простору села Пребреза код Блаца, у подножју јужних обронака планине Велики Јастребац, ставља се под заштиту као споменик природе под именом „Пребреза – палеонтолошки локалитет” и утврђује за заштићено природно добро од изузетног значаја, односно I категорије (у даљем тексту: Споменик природе „Пребреза – палеонтолошки локалитет”).

Члан 2.

Споменик природе „Пребреза – палеонтолошки локалитет” ставља се под заштиту да би се у интересу науке, образовања и културе очувало налазиште фосилних остатака кичмењака, односно костију сисара из епохе геолошке историје означене као средњи миоцен (старости 16-10 милиона година), које представља јединствено, богато и једно од највреднијих налазишта миоценске сисарске фауне у овим областима Европе, које уједно и објашњава ток миграција сисара у доба миоцена преко Балканског полуострва и Србије из Европе, Азије и Африке. У међународној стручној литератури овај локалитет је означен као најзначајније палеонтолошко налазиште ове старости (14-15 милиона година) на Балканском полуострву услед специфичности, разноликости, очуваности и степена проучености, које чини 12 до сада истражених врста крупних сисара међу којима је неколико врста откривено на овом месту по први пут у Европи, а две фосилне врсте миоценска хијена (*Crocuta miocenica)* и моценска претеча газеле *(Hipsodontus serbicu*s) су нове за науку.

Члан 3.

Споменик природе „Пребреза – палеонтолошки локалитет” налази се на територији општине Блаце, на делу подручја катастарске општине Пребреза који је обухваћен кат. парц. бр. 186 (део), 513/1 (део), 515 (део), 189 (део), 188 (део), 187 (део), 987/1 (део), 514/2 (део), 987/2 (део), 976/1 (део), 514/3 (део), 985/2 (део), 513/2 (део), 514/4 (део), 985/1 (део), 988 (део), 989 (део) и 514/1 (део).

Укупна површина заштићеног подручја Споменика природе „Пребреза – палеонтолошки локалитет” је 0,92 ha, од чега је 0,76 ha у приватној својини, 0,01 ha у државној својини и 0,14 ha у јавној својини.

Опис границе и графички приказ Споменика природе „Пребреза – палеонтолошки локалитет” дати су у Прилогу – Опис границе и графички приказ Споменика природе „Пребреза – палеонтолошки локалитет”, који је одштампан је уз ову уредбу и чини њен саставни део.

Члан 4.

На подручју Споменика природе „Пребреза – палеонтолошки локалитет” утврђује се режим заштите II степена у складу са законом, којим се осим забране радова и активности које су као такве утврђене чланом 35. Закона о заштити природе, забрањуje и:

1. слободна, неконтролисана посета, обилазак и кретање ван обележених постојећих специјално утврђених стаза и водотока глувог потока, осим за потребе научних истраживања и контролисане едукације;
2. поткопавање, засецање, нестручно ископавање, девастирање и сви други радови и интервенције који могу негативно утицати на морфологију долине Глувог потока;
3. ископавање, оштећивање, уништавање и узимање фосилног материјала, осим за потребе обраде и приказивања палеонтолошких налаза у оквиру научноистраживачког и образовног рада и у културне сврхе;
4. свака промена постојеће морфологије терена, а посебно морфологије водотока, превођење вода и промена постојећег режима површинских и подземних вода, као и сви други радови и интервенције које могу утицати на измену хидролошког режима Глувог потока;
5. подизање обале (облагање страна, постављање камења и сл);
6. експлоатација минералних сировина и формирање позајмишта;
7. извођење земљаних, шумарских, водопривредних, грађевинских и других радова којима се може оштетити, пореметити или угрозити постојеће стање налазишта;
8. изградња хидротехничких објеката (брана – акумулација, малих хидроелектрана), преграђивање и регулација водотока;
9. каптирање извора;
10. чиста сеча шумске вегетације и крчење шума, изузев када је дозвољено прописима из области шумарства;
11. депоновање јаловине, комуналног, индустријског и другог отпада дуж субвертикалних профила са леве и десне обале глувог потока, као и у непосредној околини заштићеног подручја и другим сталним и повременим водотоцима;
12. слободно испуштање отпадних и загађујућих вода у водоток;
13. уклањање крајречне вегетације, одлагање/уношење лишћа/лисне масе, грањевине, остатака стабала и другог материјала у долину потока;
14. постављање (укуцавање) табли и других обавештења на стаблима;
15. спаљивање отпада и образовање депонија отпада;
16. камповање и ложење ватре;
17. промена намене водног земљишта;
18. промена намена земљишта која може да угрози темељне вредности подручја, осим у случајевима прописаних законом;
19. извођење свих других радова којима се могу нарушити амбијенталне вредности заштићеног подручја и угрозити његове примарне вредности.

Радови и активности ограничавају се на:

1. контролисану посету за потребе образовног и научног рада, едукативног туризма и општекултурне сврхе на подручју палеонтолошког локалитета „Пребреза – палеонтолошки локалитет” под посебним условима;
2. обележавање заштићеног подручја и постављање информативних табли, путоказа и ознака упозорења на заштићеном подручју;
3. инфраструктурно опремање и уређење простора за потребе образовног и научног рада и едукативног туризма;
4. уређење и изградња мањих објеката (изложбена поставка на отвореном, дрвене пешачке стазе, заштитна ограда, дрвени мобилијар, надстрешнице – сеник, дрвени мостић преко Глувог потока и др), који имају функцију презентације заштићеног подручја уз очување аутохтоне шумске и жбунасте вегетације и ниског растиња, сходно орографији терена и омогућавању несметаног пролаза дуж долине потока;
5. извођење геолошких и палеонтолошких истражних радова којима се не ремети морфологија профила и терена око њега;
6. спровођење активности у оквиру научноистраживачких радова и едукације (формирање едукативних гео-стаза и др);
7. санацију деградираних шумских екосистема;
8. уклањање дрвенасте, жбунасте и зељасте вегетације под стручним надзором ради омогућавања палеонтолошких и других стручних истраживања геолошких профила, односно места где је констатовано исклињавање миоценских седимената;
9. спровођење заштитних, санационих и других неопходних мера у случају пожара, инжењерско-геолошких процеса, природних непогода, ветролома, ветроизвала, појава биљних и животињских болести и пренамножавања штеточина;
10. чишћење корита водотока од вегетације и наноса у циљу очувања пропусне моћи;
11. на примену мера активне заштите у случају нарушавања стања у самом водотоку и на геолошким миоценским профилима са обе стране Глувог потока (обрувавања седимената, појаве клизишта и др);
12. на доградњу постојећег прилазног колског пута;
13. спровођење одговарајућих мера противпожарне и противерозионе заштите.

Члан 5.

Споменик природе „Пребреза – палеонтолошки локалитет” поверава се на управљање Јавном комуналном предузећу „Блаце”, Блаце (у даљем тексту: Управљач).

У обављању законом утврђених послова управљања заштићеним подручјем, Управљач је овлашћен и дужан нарочито да: организује чуварску службу; обележи заштићено подручје; донесе план управљања, годишњи програм управљања и акт о унутрашњем реду и чуварској служби; води евиденције о природним вредностима и људским активностима; обавештава кориснике заштићеног подручја о мерама забрана и ограничења, као и о могућностима за обављање радова и активности; учествује у поступку утврђивања накнаде за ускраћивање или ограничавање права коришћења; издаје сагласности и одобрења; прати стање и води евиденције о природним вредностима, непокретностима и људским активностима; утврђује и наплаћује накнаде за коришћење заштићеног подручја.

Управљач је дужан да изврши упис делатности управљања заштићеним подручјем у складу са прописима којима се уређује класификација делатности и регистрација удружења у року од 60 дана од дана ступања на снагу ове уредбе.

Члан 6.

Очување, унапређење, одрживо коришћење и приказивање природних и других вредности Споменика природе „Пребреза – палеонтолошки локалитет” спроводи се према плану управљања који доноси Управљач на период од десет година (у даљем тексту: План управљања) са садржином и на начин прописан законом којим се уређује заштита природе.

План управљања садржи циљеве и приоритетне задатке очувања повољног стања заштићеног подручја, као и превентивне мере заштите од пожара у складу са законом којим се уређује заштита од пожара и прописима донетим на основу тог закона.

План управљања Управљач доноси и доставља Министарству заштите животне средине (у даљем тексту: Министарство), најкасније у року од десет месеци од дана ступања на снагу ове уредбе.

У поступку давања сагласности на План управљања, Министарство прибавља мишљења министарстава надлежних за послове науке, просвете, туризма, просторног планирања, водопривреде, културе, рударства, енергетике, пољопривреде, шумарства и финансија.

До доношења Плана управљања, Управљач врши послове на основу годишњег програма управљања који је дужан да донесе и достави Министарству на сагласност у року од 60 дана од дана ступања на снагу ове уредбе.

Годишњи програм управљања из става 5. овог члана, садржи нарочито: сажет приказ природних и других вредности заштићеног подручја, циљева заштите и одрживог коришћења, могућности и ограничења за њихово остваривање; детаљан приказ годишњих задатака на чувању, одржавању, унапређењу, приказивању и одрживом коришћењу заштићеног подручја за потребе науке, образовања, рекреације и туризма и укупног социо-економског развоја; приказ конкретних послова на изради и доношењу управљачких докумената, првенствено Плана управљања, акта о унутрашњем реду и чуварској служби и акта о накнади за коришћење заштићеног подручја; приказ задатака на обележавању заштићеног подручја, заснивању информационог система и противпожарној заштити; приказ субјеката и организационих и материјалних услова за извршења програма, висине и извора потребних финансијских средстава.

Члан 7.

Управљач је дужан да обезбеди спровођење прописаног режима заштите, односно унутрашњи ред и чување заштићеног подручја у складу са правилником о унутрашњем реду и чуварској служби који доноси уз сагласност Министарства, у року од шест месеци од дана ступања на снагу ове уредбе.

У оквиру садржине прописане Законом о заштити природе, правилником из става 1. овог члана, ближе се утврђују забрањени радови и активности, као и правила и услови обављања радова и активности који су допуштени на подручју Споменика природе „Пребреза – палеонтолошки локалитет”.

Правилник из става 1. овог члана објављује се у „Службеном гласнику Републике Србије”.

Члан 8.

Управљач је дужан да на прописан начин обележи Споменик природе „Пребреза – палеонтолошки локалитет”, његове спољне границе најкасније у року од годину дана од дана ступања на снагу ове уредбе.

Члан 9.

Управљач ће израдити софтверско решење о природним и створеним вредностима, непокретностима, активностима и другим подацима од значаја за управљање Спомеником природе „Пребреза – палеонтолошки локалитет”, у року од две године од дана ступања на снагу ове уредбе.

Члан 10.

Висину накнаде за коришћење Споменика природе „Пребреза – палеонтолошки локалитет”, својим актом утврђује Управљач, у складу са законом којим се уређују накнаде за коришћење јавних добара.

Члан 11.

Управљач је дужан да формира Савет корисника у циљу међусобне сарадње и обезбеђивања интереса локалног становништва и других корисника заштићеног подручја, у року од годину дана од дана ступања на снагу ове уредбе.

Члан 12.

Забране и ограничења прописане овом уредбом, не односе се на војне објекте, комплексе, инсталације и приступне путеве, који су изграђени или се планирају градити за потребе Војске Србије, као и активности које Војска Србије изводи или ће изводити за потребе одбране Републике Србије.

Члан 13.

Средства за спровођење Плана управљања Споменика природе „Пребреза – палеонтолошки локалитет”, обезбеђују се из буџета Републике Србије, од накнаде за коришћење заштићеног подручја, прихода остварених обављањем делатности Управљача и из других извора у складу са законом.

Члан 14.

Планска документа, планови, програми и основе из области рударства, енергетике, саобраћаја, шумарства, ловства, водопривреде, пољопривреде, културе и туризма и других делатности од утицаја на природу, а који се односе на коришћење природних ресурса и простора у заштићеном подручју Споменика природе „Пребреза – палеонтолошки локалитет”, усагласиће се са Просторним планом Републике Србије, овом уредбом и Планом управљања.

Планови, програми и основе из става 1. овог члана, доносе се уз претходну сагласност министра надлежног за послове заштите животне средине, у складу са законом.

Члан 15.

Даном ступања на снагу ове уредбе престаје да важи Уредба о заштити Споменика природе „Пребреза” („Службени гласник РС”, број 37/09).

Члан 16.

Ова уредба ступа на снагу осмог дана од дана објављивања у „Службеном гласнику Републике Србије”.

05 Број: 110-13423/2025-1

У Београду, 11. децембра 2025. године

В Л А Д А

ПРЕДСЕДНИК

проф. др Ђуро Мацут, с.р.